SKRIFTLIG FORESPØRGSEL E-0954/01

af María Valenciano Martínez-Orozco (PSE) til Kommissionen

(28. marts 2001)

Om: Lige muligheder for mænd og kvinder i forbindelse med projekterne vedrørende territoriale og lokale beskæftigelsespagter

I 1996 lancerede Europa-Kommissionen et initiativ, de såkaldte territoriale og lokale beskæftigelsespagter, der gav anledning til at gennemføre 89 programmer i samarbejde med EU's medlemsstater. Programmene blev bevilget midler af Generaldirektoratet for Regionalpolitik med henblik på teknisk bistand, og de fleste programmer er takket være budgetrammerne for de operative programmer i de enkelte lande eller regioner allerede gennemført eller i færd med at blive afsluttet.

Blandt de retningslinjer, der blev fastlagt af Kommissionen for valg af de af medlemsstaterne gennemførte projekter, figurerer først og fremmest behovet for at medtage foranstaltninger eller aktiviteter, der er i overensstemmelse med fællesskabets ligestillingspolitik.

Ligeledes henstilles der i retningslinjerne for de territoriale og lokale beskæftigelsespagter for perioden 2000-2006 til at indbefatte ligestillingspolitikken i de nye programmer i de lokale områder, hvor de skal gennemføres.

Er der foretaget en vurdering af virkningerne af ligestillingspolitikken i de programmer, der blev gennemført inden for rammerne af de 89 territoriale beskæftigelsespagter med henblik på at gøre brug af erfaringerne fra dette forsøgsprogram i de nye projekter i den indeværende programmeringsperiode og for at træffe afgørelse om videreførelsen eller afslutningen af de programmer, der befinder sig i slutfasen, og hvis videreførelse kan komme på tale?

Hvis dette ikke er tilfældet, hvilke procedurer vil man da anvende med henblik på at udlede de bedste fremgangsmåder og udnytte den dermed forbundne erfaring?

Svar afgivet på Kommissionens vegne af Michel Barnier

(7. juni 2001)

Lige siden de regionale og lokale beskæftigelsespagter blev iværksat i 1997, har der blandt de projekter, som er blevet finansieret af strukturfondene, været en række foranstaltninger, som har haft til formål at fremme ligestillingen af mænd og kvinder. Ifølge bestemmelserne for perioden 1994-1999, som var mindre omfattende end de bestemmelser, der gælder for perioden 2000-2006, måtte de projekter, der fik støtte fra strukturfondene, ikke stride mod princippet om ligestilling.

Dette emne, som desuden er blevet valgt til en af de fire grundpiller i EU's beskæftigelsespolitik, indgår i vid udstrækning i beskæftigelsespagternes handlingsplaner og omfatter i ordets fulde betydning også mindretalsproblemer og problemer med social udstødning. Der er afholdt to konferencer i hhv. 1999 og 2000 med det formål at fremme de innovative projekter, der er taget initiativ til i forbindelse med beskæftigelsespagterne. Materialet fra disse to arrangementer er tilgængeligt på Inforegios websted (http://www.inforegio.cec.eu.int/). Herudover er der oprettet en database for at lette formidlingen af oplysninger om de projekter, der er taget initiativ til i forbindelse med de 89 beskæftigelsespagter. Disse baser er især opdelt efter de fire hovedområder i EU's beskæftigelsespolitik. Basen vil være tilgængelig fra Inforegios websted inden for de kommende måneder.

Der sendes direkte til det ærede medlem og Parlamentets generalsekretariat en liste over de vigtigste af de projekter, der er iværksat i forbindelse med beskæftigelsespagterne, og som kan siges at have en betydning for ligestillingen. En række af disse projekter vil blive fortsat og udvidet i strukturfondenes programmeringsperiode for 2000-2006.

Blandt projekterne med meget stor positiv betydning for ligestillingen kan Kommissionen nævne Fondation pour le travail des femmes FAST (institut for kvinders beskæftigelse), som blev præsenteret på den messe, der blev afholdt i november 1999. Dette institut, som støttes af Wienerpagten, henvender sig især til kvinder med et forholdsvis lavt kvalifikationsniveau og gør det muligt for kvinderne at øge deres chancer på arbejdsmarkedet. Andre eksempler på vellykkede foranstaltninger vil, efter at de er blevet godkendt af eksperterne, blive omtalt i den håndbog over anbefalelsesværdige redskaber og fremgangsmåder, som vil blive udarbejdet i forlængelse af de regionale og lokale beskæftigelsespagter. Håndbogen udkommer i juni 2001.

I forbindelse med den tematiske vurdering af beskæftigelsespagterne, som vil blive iværksat inden udgangen af 2001, vil der blive taget hensyn til denne horisontale prioritet.